text: Kom med hele familien Eisenhardt på spejderlejr
  21 juli 2017 kl. 14.55
  TV SYD følger en familie på seks personer fra Rødekro, som alle er spejdere, og som alle deltager i Spejdernes Lejr. Her er de både sammen og hver for sig.
  Mor Anne, far Klaus og de fire piger Amalie, Klara, Karen og Agnes skal alle være en del af Spejdernes Lejr på Kær Vestermark i hele uge 30.
  Spejderlivet fylder en del i familiens hverdag og ikke mindst fritid, og en sommer uden en sommerlejr er helt utænkelig. 
  Faren, Klaus Eisenhardt, er lærer og gruppelederassistent i Rødekro, og så sidder han også i Hovedbestyrelsen i KFUM.
  Moren, Anne Eisenhardt, har ikke været spejder i sin barndom, men hun er blevet spejder senere, fordi resten af familien er det. For ifølge hende får man de bedste oplevelser sammen som familie og ikke hver for sig.
  Amalie på 18 år er bæverleder på lejren. Klara på 17 år er tropsspejder og med som familiespejderlederassistent. Tvillingerne Karen og Agner på 11 år er tropsspejdere.
  TV SYD følger familien hver dag på lejren, og I kan se med hver aften i hele lejrugen fra klokken 19.30.
  
  